שורת ארגונים, בהם "מגמה ירוקה" ו"צלול", חתומים על המכתב התקדימי, המבקש מיו"ר הליכוד למנות את השרה לשעבר • "בניגוד לשרים קודמים, גמליאל הגיעה עם אגנדה שמאמינה בחקיקה סביבתית", מסבירים ב"אדם טבע ודין"
בשעה שהדיונים הקואליציוניים נמשכים, במסדרונות הכנסת החלה חרושת שמועות על איוש המשרד להגנת הסביבה. הסברה הרווחת היא שחברת הכנסת גילה גמליאל (הליכוד) תבקש לחזור לתפקיד שאותו היא מילאה עד לכינון הכנסת היוצאת. השבוע, גמליאל קיבלה חיזוק תקדימי. ארגוני הסביבה המרכזיים, ובהם "מגמה ירוקה", "אדם טבע ודין" ו"צלול", שלחו מכתב ליושב ראש הליכוד, בנימין נתניהו, בבקשה שימנה אותה לתפקיד. בארגונים טוענים שלא זכור מקרה בשנים האחרונות שבו ניסו להתערב לטובת מועמד כזה או אחר לתפקיד פוליטי.  "אנחנו, ארגוני הסביבה החתומים על מכתב זה, קוראים לך לקדם את חברת הכנסת גילה גמליאל לתפקיד השרה להגנת הסביבה הבאה", נכתב בפתח הדברים. "מול שלל האיומים והאתגרים הסביבתיים והאקלימיים נדרשת במשרד להגנת הסביבה הנהגה חזקה ורתומה, תפקיד מורכב שעל מנת לאייש אותו נדרשים ניסיון מקצועי, ידע והבנה נרחבים על מצב הטבע והאקלים, בקיאות ברזי החקיקה והעבודה במשרד ורצון לעשות שינוי". עוד ציינו במכתב כי לאורך הקדנציה במשרד, גמליאל פעלה לקידום נושאים בלב סדר היום הציבורי, ובין היתר קידמה את התוכנית להבראת מפרץ חיפה, האיסור על סחר בפרוות, טיפול בפסולת, הגנה על מינים בסכנה וקידום תזכיר חוק האקלים הממשלתי. "מדובר בצעדים חשובים ומשמעותיים, אשר זיכו אותה בהערכה רבה בקרב כל הנוגעים בדבר", נכתב. "יש לגמליאל אוריינטציה של רגולציה וחוק ומשפט", אמר מנכ"ל אדם טבע ודין, עמית ברכה, בהסבירו את הסיבה למהלך החריג. "היא מאמינה שכדי לקדם אגנדה סביבתית צריך פלטפורמה חוקית לזה. לפניה זה לא היה ככה, השרים הקודמים הסתפקו בהחלטות ממשלה ותכניות לאומיות. גמליאל הגיעה עם אגנדה שמאמינה בחקיקה סביבתית", הוסיף. ברכה נתן דוגמה למאבק מוצלח שהובילה השרה לשעבר. "היא הרחיבה את חוק הפיקדון כנגד כל האיומים על רשתות השיווק והתאגידים הגדולים, וגם מול חברי כנסת שהתנגדו", אמר. "אנחנו מציינים שנה לחוק, מדובר במהלך חשוב שבזכותו כמה מאות מיליוני בקבוקי משקה לא מסתובבים במרחב הציבורי, בשמורות הטבע ובחופים". מנכ"ל מגמה ירוקה, אלעד הוכמן, הוסיף כי גמליאל מכירה את המשרד ומחויבת אליו. "אנחנו רואים יתרון בחברת כנסת מנוסה שרתומה למשרד ויודעת לעבוד, ולכן אנחנו חושבים שזה יהיה נכון לסביבה ולממשלה הנוכחית", הסביר. עוד ציין כי יש יתרון גדול שהשר בראש המשרד מגיע משורות מפלגת השלטון. "אני מעדיף מישהו מהליכוד, מהמפלגה של ראש הממשלה, לעומת מישהו שהוא לא. זה יתרון משמעותי, גם מבחינת תקציבים וגם מבחינת מהלכים", אמר הוכמן.   גמליאל, חברת הליכוד, החליפה את חבר הכנסת לשעבר זאב אלקין במשרד להגנת הסביבה וכיהנה בו כשנה עד לכהונת השרה הנוכחית, תמר זנדברג (מרצ). אם אכן תהיה שרה גם בממשלה הנוכחית, היא תהיה שרת הסביבה היחידה שנותרה בכנסת. יתר שרי הסביבה לשעבר כבר עזבו (או בתהליכי עזיבה), למעט נתניהו שכיהן תקופה קצרה בתפקיד.  